陆容
登太仓卫楼
炎歊何可避，爽垲自应寻。
楼阁新兵卫，观游惬士林。
月同年在未，日遇望前壬。
地势环江海，星缠右昴参。
堂廉离地远，宇隙受云侵。
百里归遐瞩，千家属俯临。
半空能拔萃，寸木敢加岑。
天近青垂幕，峰遥碧露簪。
石阑围结蜃，金铎送鸣琳。
埤堄南敔值，牙旗北垒深。
彩旌县雉尾，画鼓静鼍音。
废址伤伊昔，宏规复自今。
折冲增武气，拱极寓忠忱。
暑郁方腾甑，秋声未起砧。
鲁戈坚兀兀，羲驭吝骎骎。
畦病抛耘耨，途休驻辇任。
蜗螺枯井藻，龟坼燥蹄涔。
欲听檐瓴建，须占础汗淋。
浴波知马乐，哗树冀蝉瘖。
世苦乖龙匿，谁将旱魃擒。
徯苏纷病草，投荫集呀禽。
播水终非雨，移床且就阴。
涤烦思啮雪，瘳暍幸沾霖。
大火从销石，清风抵献琛。
乍来惊敞豁，久坐觉萧森。
缓昼忘挥扇，良宵拟抱衾。
几筵司赤老，笔札侍青襟。
饮榼流香茗，薰炉点细沉。
水芽鲜荐藕，冰果脆尝檎。
飞肉收弦木，潜鳞上曲针。
老饕惭入赋，先酒愿来歆。
贤已聊冯弈，将归谩托琴。
万钱虚大嚼，一榻滞孤吟。
韵险偏凝思，醪醇特费斟。
醉眸昏易暝，便腹饱如妊。
偶遂登高约，因偿眺远心。
饮余童子倦，诗就主人钦。
河朔沦无节，周南重不淫。
未须谋秉烛，只此胜怀金。
壑谷贻公笑，琼舟示我箴。
晚凉无限好，归兴已难禁。